長干行
作者：陳與義
朝代：宋

paragraphs: 妾家長干里，春慵晏未起。
花香襲夢回，略略事梳洗。
妝臺罷窺鏡，盛色照江水。
郎帆十幅輕，渾不聞櫓聲。
曲岸轉掀篷，一見兮目成。
羞聞媒致辭，心許郎深情。
一床兩年少，相看悔不早。
酒懽娛藏鬮，園嬉索鬬草。
含笑盟春風，同心以偕老。
郎行有程期，郎知妾未知。
鷁首生羽翼，蛾眉無光輝。
寄來紙上字，不盡心中事。
問遍相逢人，不如自見真。
心苦淚更苦，滴爛閨中土。
寄語里中兒，莫作商人婦。